KOMISIJOS SPRENDIMAS
2007 m. birželio 29 d.
iš dalies pakeičiantis Sprendimą 2006/415/EB dėl tam tikrų apsaugos priemonių, susijusių su labai patogenišku paukščių gripu, kurį Bendrijos naminiams paukščiams sukelia gripo viruso H5N1 potipis
(pranešta dokumentu Nr. C(2007) 3183)
(Tekstas svarbus EEE)
(2007/454/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1989 m. gruodžio 11 d. Tarybos direktyvą 89/662/EEB dėl veterinarinių patikrinimų, taikomų Bendrijos vidaus prekyboje, siekiant sukurti vidaus rinką (1), ypač į jos 9 straipsnio 4 dalį,
atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (2), ypač į jos 10 straipsnio 4 dalį,
atsižvelgdama į 2005 m. gruodžio 20 d. Tarybos direktyvą 2005/94/EB dėl paukščių gripo kontrolės Bendrijoje priemonių ir panaikinančią Direktyvą 92/40/EEB (3), ypač į jos 63 straipsnio 3 dalį ir 66 straipsnio 2 dalį,
kadangi:
(1)
Direktyvoje 2005/94/EB nustatomos tam tikros prevencinės priemonės, susijusios su su paukščių gripo priežiūra ir ankstyvu nustatymu, ir minimalios kontrolės priemonės, kurios būtų taikomos šios ligos protrūkio tarp naminių ar kitų nelaisvėje laikomų paukščių atveju. Direktyvoje nurodoma, kad reikia nustatyti išsamias taisykles, taikytinas susidarius atitinkamai epidemiologinei padėčiai, kurios papildytų toje direktyvoje numatytas minimalias kontrolės priemones. Direktyvos perkėlimo į valstybių narių nacionalinę teisę data yra 2007 m. liepos 1 d.
(2)
2006 m. birželio 14 d. Komisijos sprendime dėl tam tikrų apsaugos priemonių, susijusių su labai patogenišku paukščių gripu, kurį Bendrijos naminiams paukščiams sukelia gripo viruso H5N1 potipis, ir panaikinančiame Sprendimą 2006/135/EB (4) nustatomos tam tikros apsaugos priemonės, kurios būtų taikomos siekiant išvengti šios ligos išplitimo, įskaitant A ir B teritorijų nustatymą, įtarus ar patvirtinus ligos protrūkį. Šios teritorijos yra išvardytos Sprendimo 2006/415/EB priede ir į jį įtrauktos Čekijos Respublikos, Vengrijos bei Jungtinės Karalystės teritorijos dalys. Šis sprendimas taikomas iki 2007 m. birželio 30 d.
(3)
2006 m. birželio 14 d. Komisijos sprendime 2006/416/EB dėl tam tikrų pereinamojo laikotarpio priemonių, susijusių su didelio patogeniškumo naminių ar kitų nelaisvėje laikomų paukščių gripu Bendrijoje (5) numatomos priemonės, kurias turi taikyti valstybės narės, dar ne visiškai perkėlusios Direktyvos 2005/94/EB nuostatas į nacionalinę teisę. Šis sprendimas taikomas iki 2007 m. birželio 30 d. Kadangi valstybės narės privalo perkelti Direktyvos 2005/94/EB nuostatas į nacionalinę teisę iki 2007 m. liepos 1 d., toje direktyvoje nustatytos priemonės pakeis šiuo metu Sprendime 2006/416/EB nustatytas priemones.
(4)
Kadangi H5N1 potipio paukščių gripo viruso protrūkių ir toliau pasitaiko, Sprendime 2006/415/EB nustatytos priemonės turėtų ir toliau būti taikomos tais atvejais, kai virusas aptinkamas naminiuose paukščiuose, taip papildant Direktyvoje 2005/94/EB numatytas priemones.
(5)
Atsižvelgiant į šią epidemiologinę padėtį, tikslinga pratęsti Sprendimo 2006/415/EB taikymą iki 2008 m. birželio 30 d.
(6)
Be to, Sprendime 2006/415/EB pateiktos nuorodos į Sprendimą 2006/416/EB turėtų būti pakeistos nuorodomis į Direktyvą 2005/94/EB.
(7)
Todėl Sprendimą 2006/415/EB reikėtų atitinkamai iš dalies pakeisti.
(8)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2006/415/EB iš dalies keičiamas taip:
1)
1 straipsnio 2 dalis pakeičiama taip:
„2. Šiame sprendime nustatytos priemonės taikomos nepažeidžiant labai patogeniško naminių paukščių gripo protrūkio atveju taikytinų priemonių pagal Direktyvą 2005/94/EB.“
2)
3 straipsnis pakeičiamas taip:
„3 straipsnis
A ir B teritorijos
1. Priedo A dalyje nurodyta teritorija (A teritorija) laikoma didelės rizikos teritorija, kurią sudaro apsaugos ir priežiūros zonos, nustatytos pagal Direktyvos 2005/94/EB 16 straipsnį.
2. Priedo B dalyje nurodyta teritorija (B teritorija) laikoma mažos rizikos teritorija, kurią gali sudaryti visa ankstesnė kontroliuojama zona, nustatyta pagal Direktyvos 2005/94/EB 16 straipsnį, arba jos dalys, ir kuri atskiria A teritoriją nuo neužkrėstos valstybės narės, kurioje aptiktas virusas, dalies, jei tokia dalis nustatyta, arba nuo kaimyninių valstybių.“
3)
4 straipsnis pakeičiamas taip:
a)
1 dalis pakeičiama taip:
„1. Įtarus arba patvirtinus labai patogeniško paukščių gripo viruso protrūkį, sukeltą labai patogeniško A tipo H5 potipio gripo viruso, įtarus arba patvirtinus, kad jo neuraminidazės tipas yra N1, valstybė narė, kurioje aptiktas virusas nedelsdama:
a)
nustato A teritoriją, atsižvelgdama į Direktyvos 2005/94/EB 16 straipsnyje nustatytus teisinius reikalavimus;
b)
ir B teritoriją, atsižvelgdama į geografinius, administracinius, ekologinius ir epizootinius veiksnius, susijusius su paukščių gripu.
Valstybė narė, kurioje aptiktas virusas, apie teritorijas A ir B praneša Komisijai, kitoms valstybėms narėms, o prireikus - visuomenei.“
b)
4 straipsnio 4 dalies b punkto i papunktis pakeičiamas taip:
„i)
mažiausiai 21 dieną apsaugos zonoje ir 30 dienų priežiūros zonoje po pirminio valymo ir dezinfekcijos ūkyje, kuriame nustatytas ligos protrūkis, pagal Direktyvos 2005/94/EB 11 straipsnio 8 dalį; taip pat:“
4)
5 straipsnio įžanginis sakinys pakeičiamas taip:
„Valstybė narė, kurioje aptiktas virusas, ne tik apriboja naminių paukščių, kitų nelaisvėje laikomų paukščių, jų perinti skirtų kiaušinių ir tokių paukščių produktų judėjimą, kaip nustatyta Direktyvoje 2005/94/EB, ūkiams, esantiems saugomose ir prižiūrimose zonose ir kitose kontroliuojamose zonose, bet ir užtikrina, kad:“
5)
12 straipsnyje data „2007 m. birželio 30 d.“ keičiama „2008 m. birželio 30 d.“
6)
Priede data „2007 m. birželio 30 d.“ keičiama „2007 m. liepos 22 d.“
2 straipsnis
Šis sprendimas taikomas nuo 2007 m. liepos 1 d.
3 straipsnis
Šis sprendimas yra skirtas visoms valstybėms narėms.
Priimta Briuselyje, 2007 m. birželio 29 d.